  Майя Бывальцева 28-тӥ пӧсьтолэзе Шаркан ёросысь Зар-Вишур гуртын быдэ вуонлы сӥзем «Эру» элькун ужрад ортчоз. Туэ отчы 7 команда пыриськоз, одӥгез соос пӧлысь Татарстанысь Варклед-Бодья черкогуртысь. Иворъёсъя «Удмуртия» агентстволы со сярысь веразы Зар-Вишурысь лулчеберетъя юртын. «Эру» ужрадэ 14–18 аресъем егитъёслэн командаоссы пырисько: 4 нылъёс но 4 пиос. Зар-Вишуръёс соосты куинетӥзэ пумиталозы ни. Вашкала йылоллы сӥзем шулдыръяськонэз радъяло Шаркан ёрос но элькунысь удмурт егитъёслэн шунды огазеяськонзы Удмуртиысь Калыкъёслэн эшъяськон юртсы юрттэмен. «Сӥземын со вашкала сям-йылолъёсты утёнлы, кызьы азьло лэсьто вал сыӵе испытание быдэ вуэм егитъёслы — соос дасесь-а бадӟым улонлы шуыса. Ми но со выллем лэсьтыны турттӥм — <…> быгато-а соос киын ужаны, эктыны удмурт эктонъёсты, кырӟаны, вашкала сям-йылолъёстытодо-а, уг-а», — вераз иворъёсъя «Удмуртия» агентстволы «Шунды» огазеяськонлэн тӧроез Алина Чернова. Командаос асэнызы тодматозы (визитка), удмурт гожъясьлэн но крезьгурчилэн Владимир Котковлэн творчествоя квест-шудонэз ортчозы, «Ми татын вал» арт-проектэ пыриськозы. «Клуб азьын вань туж чебер инты, соос малпазы сыӵе конкурс лэсьтыны — на память мед кылёз арт-объект, соос скамейкаосты чеберъялозы», — валэктӥз удмурт егитъёслэн азьветлӥсьсы. Сяме пыӵамъя, ужрадын «Кык дыдыкъёс» вожвылъяськон ортчоз. Но таяз арын татын вылез вань — азьвыл отчы одӥг командаысь нылэн пиен пыриськылӥзы ке, туэ паръёсты пус чӧлтыса кылдытозы. Алина Черновалэн верамезъя, озьы егитъёс матысьгес тодматскыны но эшъяськыны быгатозы. «Кык дыдыкъёс» вожвылъяськонын шурысь карнанэн ву ваёзы. Со сяна, пиос пу пильылозы, нош нылъёс сое артанае тырозы, дунъялозы, кин ӝоггес но чебергес тыроз. Эшшо нылъёс черсозы, татын шортлэсь чеберзэ дунъялозы. Таяз арын нырысьсэ пиослэсь кирпич тырыны быгатэмзэс эскерозы. Озьы ик паръёс эктон возьматоно луозы. Вань эскеронъёсты ортчем бере вормисьёсты пусъён, концерт но эктонъёс луозы. Тегъёс: Лулчеберет Шаркан егитъёс Удмуртия удмуртъёс йылолъёс  